Vrou (53) vas ná hoëspoedjaagtog met polisieDie Ford Ranger-bakkie waarmee die vrou gejaag het (Foto: Verskaf) ŉ 53-jarige vrou van Port Alfred in die Oos-Kaap is in hegtenis geneem nadat sy weens spoed deur die polisie van die pad afgetrek is, weggejaag het en toe vir langer as 45 minute in ŉ hoëspoedjaagtog met die polisie betrokke was. Brig. Morgan Govender, bevelvoerder van die Port Alfred-polisiegroepering, sê hy was glo op pad terug na Port Alfred ná ŉ bestuursvergadering in Oos-Londen toe hy ŉ vroulike bestuurder in ŉ Ford Ranger-bakkie opgemerk het wat glo roekeloos en bo die spoedbeperking gery het. Govender het daarin geslaag om die vrou na ŉ paar minute van die pad af te laat trek, maar sy het weggejaag terwyl die polisie haar regte aan haar verduidelik het. “Alle nooddienste aan die kus in Port Alfred is onmiddellik in kennis gestel,” sê hy. “Die polisie het haar agternagesit met flitsende blou ligte, maar alle pogings was nutteloos.” Govender sê die polisie en die vrou was vir 45 minute in dié jaagtog betrokke voordat sy uiteindelik van die pad af moes trek nadat ŉ gemeenskapspolisiëringsforum die pad met ŉ stop-en-soek-punt versper het. Verskeie aanklagte ingevolge die strafproseswet, waaronder roekelose en nalatige bestuur, staar die vrou in die gesig.